ANC maak burgemeesterskandidate bekend - Maroela Media
Die ANC het Saterdagaand sy burgemeesterskandidate vir die metropolitaanse en "strategiese" munisipaliteite bekendgemaak in aanloop tot die munisipale verkiesing op 3 Augustus vanjaar.
Gwede Mantashe, die ANC se sekretaris-generaal, het kort voor middernag die kandidate in Pretoria bekendgemaak. "Die Nasionale Uitvoerende Komitee (NUK) het die kandidate gekies, deeglik bewus van die feit dat geen enkele individu in ons mense se behoeftes kan voorsien nie. Dit is die leierskap van die organisasie as 'n geheel en die leierskap in die regering wat saam met ons gemeenskappe werk om mense te bemagtig," het Mantashe gesê.
Hy het gesê die ANC is oortuig dat hul lys van burgemeesterskandidate "van die beste comrades in die ANC-range verteenwoordig" om hul program van radikale sosio-ekonomiese transformasie te bevorder.
Mantashe het genoem dat daar nog nie besluit is op 'n burgemeesterskandidaat vir Tshwane nie. "Die streek- uitvoerende komitee het drie name aan die provinsiale uitvoerende komitee gegee, maar die provinsiale komitee was nie oortuig van die kandidate nie. Die name is aan die NUK verskaf en ons het 'n voorstel van wat in Tshwane moet gebeur. Voordat die voorstel egter bekendgemaak kan word, sal 'n afvaardiging van die NUK eers [Sondag] met die betrokke ANC-takke vergader," het hy gesê.
Hy het gesê daar moet tans besluit word tussen twee kandidate vir die posisie en daarvoor sal die takke se insette gevra word "sodat die kandidaat deur almal ondersteun word". Die Demokratiese Alliansie (DA) se Tshwane-kandidaat, Solly Msimanga, en die EFF het die afgelope paar weke uitgebreide veldtogte oor die hele Tshwane van stapel gestuur in 'n poging om die hoofstad by die ANC te steel.